Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 578/14/8806	Košice, 19.12.2014
EEČ : 2-65-300-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Okresnému úradu Košice - okolie,

    v Moldave nad Bodvou, okres Košice - okolie, v presne nezistenom čase od 28.05.2014 do 03.06.2014 v byte obytného domu na ul. Severnej č. 14 využil  nepozornosť obyvateľov bytu a z izby  odcudzil 5 prsteňov z bieleho kovu a pár náušníc zo žltočerveného kovu, ktoré sa nachádzali na poličke, spôsobiac majiteľke XXXXX škodu vo výške 288 eur, pričom výška spôsobenej škody bola v priebehu skráteného vyšetrovania objektivizovaná na 192,96 eur

lebo  výsledky skráteného vyšetrovania  preukazujú, že nejde o trestný čin, ale ide o skutok, ktorý by mohol byť priestupkom.

Odôvodnenie:
    Uznesením povereného policajta Obvodného oddelenia PZ v Moldave nad Bodvou sp. zn. ČVS:ORP-868/MO-KS-2014 z 8. augusta 2014  bolo začaté trestné stíhanie a uznesením z 2.9.2014 vznesené obvinenie XXXXX  za prečin krádeže  podľa § 212 ods. 1 Trestného zákona  na tom skutkovom základe, ako sa to vyššie konštatuje.
       
    Po skončení  skráteného vyšetrovania poverený príslušník PZ dňa 3.11.2014 predložil vyšetrovací spis s návrhom na postúpenie veci podľa § 214 ods. 1 Trestného poriadku.
      
- 2 -

    Preskúmaním vyšetrovacieho spisu bolo zistené, že výsledky skráteného vyšetrovania odôvodňujú tento postup.

    V priebehu skráteného vyšetrovania bolo preukázané, že sa skutok stal a tento spáchal obvinený.

    Zo znaleckého posudku pre odbor drahé kovy a kamene, klenoty, hodiny, odvetvie drahé kovy, klenoty šperky vyplýva, že hodnota odcudzených veci v čase ich odcudzenia bola 192, 96 eur.
  
    Prečinu krádeže podľa § 212 ods. 1 Trestného zákona sa dopustí ten, kto si prisvojí cudziu vec tým, že sa jej zmocní a spôsobí tak malú škodu. 

    Z ustanovenia §  125 ods. 1 Trestného zákona  vyplýva, že  škodou malou sa rozumie škoda prevyšujúca sumu 266 eur. 

    Poukazujúc na uvedené je potrebné konštatovať, že konaním obvineného neboli naplnené pojmové znaky skutkovej podstaty prečinu krádeže podľa § 212 ods. 1 Trestného zákona.

    Skutok obvineného možno posudzovať  ako priestupok, na prejednanie ktorého  je vecne a miestne príslušný Okresný úrad Košice - okolie.
	
     Podľa § 214 ods. 1 Trestného poriadku prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.

    Poukazujúc na vyššie uvedené som rozhodla tak, ako sa to konštatuje vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Rybovičová
prokurátorka